ועדת החוקה, חוק ומשפט, כנסת 15, פרוטוקול מספר 231, 2000-12-11 12:05

אמנון רובינשטיין: אני פותח את הישיבה השנייה של ועדת החוקה, חוק ומשפט.

אמנון רובינשטיין: אנחנו עוסקים בבקשה לאישור תקנות חובת המכרזים (תיקון), התשס"א-2000.

אמנון רובינשטיין: מי מציג את הצעת החוק?

דרורה ליפשיץ: מדובר כאן בשורה של תיקונים לתקנות חובת המכרזים, שהצורך בהם התעורר במהלך התקופה האחרונה.

דרורה ליפשיץ: התיקונים לא ממש קשורים אחד לשני, זה אוסף של תיקונים שהתקבץ במהלך הזמן.

דרורה ליפשיץ: תקנה 3(14ב) קובעת היום שניתן להתקשר בפטור ממכרז עם מי שזכאי לפי תנאי משרד הבינוי והשיכון ומתגורר בדירה, ויש שורה של תנאים.

דרורה ליפשיץ: אחת הדרישות היא שהוא יתגורר בדירה ארבע שנים בפועל, אנחנו רוצים להקל ולדרוש שנתיים.

אמנון רובינשטיין: מי בעד תיקון תקנה 3?

אמנון רובינשטיין: התקנה אושרה.

אמנון רובינשטיין: תיקון תקנה 3 אושר

אמנון רובינשטיין: תעברי לתיקון תקנה 5.

דרורה ליפשיץ: תקנה 5 מאפשרת להתקשר עם בעל מקצוע מומחה בדרך של פנייה לקבלת הצעות, והיא דורשת שייעשה, ככל הניתן, סבב מחזורי לפני שבוחרים את אחד המומחים.

אמנון רובינשטיין: מה הצורך בתקנה הזאת?

דרורה ליפשיץ: זאת התקנה שקיימת היום.

דרורה ליפשיץ: מה שאנחנו רוצים לתקן, שהצורך בסבב מחזורי לא יחול על מינויים מסוימים, והמינויים הם מינו של שר ליושב-ראש ועדה ציבורית, או חבר בוועדה ציבורית, כאשר אותו מינוי הוא של מישהו שיש לו מוניטין וכישורים מובהקים בתחומו.

אמנון רובינשטיין: מדובר במינוי של ועדה ציבורית שהוא מקבל תמורה?

דרורה ליפשיץ: מקבל תמורה.

דרורה ליפשיץ: השכר הוא בהתאם להוראות שכר של יועצים.

דרורה ליפשיץ: אבל הכוונה היא שאם החליטו על מומחים בשיעור קומה כזה והשר בחר בהם, אין שום משמעות אחר כך לכל הדיונים של סבב מחזורי, כי רוצים מומחה ספציפי.

אמנון רובינשטיין: פה אני רואה בעיה מסוימת, נעבור לתקנה 16.

דרורה ליפשיץ: תקנה 16 קובעת שבמכרז שנקרא מכרז סגור צריך לערוך במשרד רשימה של מציעים שאליהם נעשית הפנייה.

דרורה ליפשיץ: אנחנו רוצים פה לקבוע ולהקל כאשר מדובר בהתקשרות בודדת של משרד, שלא נמנית עם סוג ההתקשרויות הרגיל, ולא צפוי שבשנתיים הקרובות הוא יעשה התקשרות נוספת מאותו סוג, הוא לא יצטרך לעשות רשימה של מציעים פוטנציאליים, כי זה לא רלוונטי.

דרורה ליפשיץ: אנחנו רוצים לאפשר, בהתקשרות בודדת, לא לפנות לרשימת מציעים ולא לערוך רשימת מציעים.

אמנון רובינשטיין: תיקון תקנה 16 מאושר.

אמנון רובינשטיין: תקנה 17(ב).

דרורה ליפשיץ: תקנה 17 מפרטת מה צריך להיכלל במסמכי מכרז.

דרורה ליפשיץ: בין היתר היא דורשת שייכלל נוסח להצעת המשתתף במכרז.

דרורה ליפשיץ: התברר שבחלק גדול מהמקרים זה לא רלוונטי, כי דווקא נוסח ההצעה יכול להיות גמיש, ואנחנו רוצים לאפשר לוועדה לדרוש נוסח מוסכם.

אמנון רובינשטיין: אנחנו מאשרים את תיקון תקנה 17.

אמנון רובינשטיין: תקנה 17(ב) אושרה

דרורה ליפשיץ: תקנה 25, זה פטורים של מינהל מקרקעי ישראל.

אמנון רובינשטיין: הכול מדובר באזורי עדיפות לאומית?

דרורה ליפשיץ: הראשון הוא באזורי עדיפות לאומית, למקרקעין למפעל חקלאי.

דרורה ליפשיץ: השני, כאשר מדובר במקרקעין גובלים, ולא ניתן לנצל את המקרקעין בצורה יעילה יותר.

אמנון רובינשטיין: תקנה (10א) מאושרת, ובתקנה (א1) נדון לאחר מכן.

קולט אביטל: "ביישובי המיעוטים, למי שמשרתים או ששירתו בכוחות הביטחון", זאת אומרת, שאנחנו ממשיכים לעודד הפקעות.

דרורה ליפשיץ: לא מדובר על הפקעות, זה כאשר הקרקע כבר של המינהל.

דרורה ליפשיץ: יש קרקע של המינהל ביישוב דרוזי, ורוצים לאפשר, ללא מכרז, למי ששירת בכוחות הביטחון לקבל שם זכויות.

דרורה ליפשיץ: לא מדובר על הפקעות.

דרורה ליפשיץ: הלוא בקרקע שלא שלנו, התקנות של חקיקת משנה לא מסמיכים להפקיע, זה רק להתקשר בפטור ממכרז.

אמנון רובינשטיין: קולט זה "בנה ביתך" למשוחררים דרוזים.

אמנון רובינשטיין: סעיף קטן (3) אושר.

אמנון רובינשטיין: אנחנו עוברים לסעיף קטן (4).

דרורה ליפשיץ: ביטול פסקה 27 שמדברת על הענקה בפטור ממכרז למי שמכונה "הכורים הוותיקים", בהתאם ל"זכויות שהיו להם", אני אומרת את זה במרכאות, כי הנושאים האלה לא מסוכמים.

דרורה ליפשיץ: אנחנו רוצים לבטל את זה לאור החלטה של מועצת מקרקעי ישראל והמלצת היועץ המשפטי לממשלה.

דורית ואג: הכורים הוזמנו להיום, הודיעו שאין להם עניין.

אמנון רובינשטיין: אנחנו מאשרים את סעיף קטן (4), ביטול פסקה (27).

אמנון רובינשטיין: אושר לבטל פסקה (27)

דרורה ליפשיץ: סעיף קטן (5) זה הענקת זכויות למתקן בזק, כמשמעותו בחוק הבזק.

אמנון רובינשטיין: סעיף קטן (5) מאושר.

אמנון רובינשטיין: סעיף 6, תיקון תקנה 34.

דרורה ליפשיץ: תקנה 34 מאפשרת פטור נוסף לחברה ממשלתית.

דרורה ליפשיץ: היום יש פטור ממכרז בהתאם לסכומים נמוכים יותר, והתקנה הזאת מתאימה בעיקר לחברת בזק.

אבי (אברהם) גבאי: אנחנו מבקשים לעשות תיקון אחד.

אמנון רובינשטיין: אני לא יכול לתקן, רק משרד האוצר יכול לתקן ולהגיש שוב.

אמנון רובינשטיין: אנחנו מאשרים את סעיף 6.

דורית ואג: אנחנו צריכים לקבוע סעיף תחילה.

דרורה ליפשיץ: אני מציעה 30 יום מיום הפרסום.

אמנון רובינשטיין: אני מאשר.

אמנון רובינשטיין: תחילתן של תקנות אלה 30 יום מיום הפרסום.

אמנון רובינשטיין: חברת הכנסת אביטל, נותרו לנו שני דברים, בעמוד הראשון סעיף 5(1)(א1), וסעיף 2, תיקון תקנה 5.

אמנון רובינשטיין: בסעיף 5(1)(א1) לא תהיה טענת הפליה?

דרורה ליפשיץ: יש היום מפעלים בתחומים אחרים באזור עדיפות לאומית שיש כבר פטור.

אמנון רובינשטיין: למה הכוונה?

אמנון רובינשטיין: מה הוליד את הצורך בזה?

סימה סלע: בעבר היו כל מיני מפעלים שהוקמו באזורי עדיפות לאומית, ואנחנו צריכים לעודד אותם ולתת להם את הקרקע ללא מכרז, ולעודד ההעסקה.

סימה סלע: למשל, באזור מצפה רמון וכן הלאה.

סימה סלע: התקנה מדברת על מפעל או בית-מלאכה, ורוצים להרחיב את זה ולהוסיף גם מפעל חקלאי.

אמנון רובינשטיין: בכל זאת, מה עורר את הצורך?

אלדר דוכן: זו יוזמה של משרד החקלאות.

אלדר דוכן: יש תקנה בתקנות חובת המכרזים שמאפשר פטור ממכרז למפעל תעשייה ולא למפעלי חקלאות.

אלדר דוכן: למיטב זכרוני, הבעיה הזאת התעוררה, אני לא זוכר את שם המפעל.

אמנון רובינשטיין: מה את אומרת, קולט אביטל?

קולט אביטל: אני בעד.

אמנון רובינשטיין: אנחנו מאשרים את תקנה 5(1) (א1).

אמנון רובינשטיין: בתקנה 2, תיקון תקנה 5, מה הצורך בעניין הזה?

דרורה ליפשיץ: פנו חברי ועדות המכרזים ואמרו שהם מרגישים שהם עושים סבב מחזורי, כמעט מהשפה ולחוץ, שקשה להם לעשות סבב מחזורי.

דרורה ליפשיץ: כאשר שר רוצה למנות, למשל, מומחה כמו סוארי או כמו שמגר ואחרים לעמוד בראש ועדה ציבורית, אין שום מקום לזה שהם יעשו אחר כך סבב מחזורי.

דרורה ליפשיץ: בין מי למי?

דרורה ליפשיץ: רוצים אדם מומחה, בגלל שיעור הקומה שלו, בגלל הידע והמומחיות שלו בנושאים מסוימים.

דרורה ליפשיץ: הם הרגישו שהם מין חותמת גומי, והם חשבו שלא נכון לעשות זאת בצורה הזאת.

דרורה ליפשיץ: גם התיקון הזה לא מבטל את הצורך בכך שצריך להעביר את זה במנגנון של האישורים של ועדת המכרזים.

דרורה ליפשיץ: זה בכפוף לתקנה 42, שאומרת שצריך להעדיף מכרז, ככל שהוא צודק וסביר.

דרורה ליפשיץ: אבל אם, למרות הכול, מחליטים, זה רק אומר שלא יצטרך להיעשות סבב מחזורי.

אמנון רובינשטיין: מי יחליט אם הוא בעל כישורים, ניסיון ומוניטין מובהקים בתחומו?

דרורה ליפשיץ: ועדת המכרזים, שזה יעבור דרכה.

אמנון רובינשטיין: ואחר כך זה יגיע לבג"ץ.

אמנון רובינשטיין: לי אין התנגדות לאשר את זה.

סיגל קוגוט: אנחנו חושבים שהתיקון הזה צריך לחול גם על בוררים.

סיגל קוגוט: דיברתי על זה עם נציגת משרד האוצר, ואני לא חושבת שהם יתנגדו לזה, כי גם אליהם הגיעו פניות.

סיגל קוגוט: לפעמים יש סכסוכי ענק, ששני הצדדים מקבלים סמכותו של בורר מסוים, ולא מתאים לפנות לשני שופטים בדימוס כשאתה בעצם רוצה אדם אחד.

אמנון רובינשטיין: המילה "בוררים" זה יותר מתאים מאשר "מומחים".

אמנון רובינשטיין: "תקנת משנה זו לא תחול על התקשרות עם מומחה או בורר שבחר שר לצורך מינויו...".

דרורה ליפשיץ: לא "שבחר שר", אלא מומחה או בורר שמוסכם על הצדדים והוא בעל כישורים, ניסיון ומוניטין מובהקים".

דרורה ליפשיץ: שיהיו תנאים מצטברים.

אמנון רובינשטיין: תקראי את זה לפרוטוקול.

דרורה ליפשיץ: "תקנת משנה זו לא תחול על התקשרות עם מומחה שבחר שר לצורך מינויו כיושב-ראש או כחבר ועדה ציבורית, או על מינוי בורר...".

דרורה ליפשיץ: הייתי אומרת "למחלוקת מסוימת".

אמנון רובינשטיין: בסדר, את תעברי על הניסוח הסופי.

סיגל קוגוט: נעשה התאמה של התקנה הזאת גם לתקנות 34 ו-38, שזה יחול גם על חברה ממשלתית ותאגיד.

אמנון רובינשטיין: תביאו לנו את זה.

סיגל קוגוט: אנחנו חייבים עכשיו.

אמנון רובינשטיין: אני צריך להצביע על נוסח.

סיגל קוגוט: זה דבר טכני ביותר.

אמנון רובינשטיין: אני לא מצביע בלי נוסח גם על הדבר הכי טכני.

אמנון רובינשטיין: תעשו שלוש דקות הפסקה לניסוח.

דרורה ליפשיץ: במחשבה שנייה לא נדרש תיקון של תקנות 34 ו-38, אז הנוסח יאמר: "כיושב-ראש או כחבר ועדה ציבורית.

דרורה ליפשיץ: ..".

אמנון רובינשטיין: הנוסח כמו שקראתי קודם.

דרורה ליפשיץ: זה לא מסתדר עם הרישא.

דרורה ליפשיץ: "תקנת משנה זו לא תחול על התקשרות עם מומחה שבחר שר לצורך מינויו כיושב-ראש או כחבר ועדה ציבורית, או התקשרות עם בורר, שיכריע במחלוקת עם צד ג', ובלבד שהבורר או המומחה הינם בעלי כישורים, ניסיון ומוניטין מובהקים בתחומם".

אמנון רובינשטיין: מי בעד אישור תקנה 5(ג)?

אמנון רובינשטיין: שלושה בעד.

אמנון רובינשטיין: התקנה אושרה.

אמנון רובינשטיין: הישיבה נעולה.